

**Υπουργείο Υγείας και ΚΟΑ τίμησαν τους αθλητές που συμμετείχαν**

**στους 11ους Πανευρωπαϊκούς Αγώνες Μεταμοσχευμένων**

Το Υπουργείο Υγείας και ο Κυπριακός Οργανισμός Αθλητισμού τίμησαν την Παρασκευή 4 Νοεμβρίου τους αθλητές που συμμετείχαν στους 11ους Πανευρωπαϊκούς Αγώνες Μεταμοσχευμένων (21-28 Αυγούστου στην Οξφόρδη), στην παρουσία του Συνδέσμου Μεταμοσχευμένων Κύπρου. Στη συνέντευξη Τύπου που έγινε στο Υπουργείο Υγείας παρευρέθηκαν ο Πρόεδρος του Οργανισμού Ανδρέας Μιχαηλίδης, τα μέλη του ΔΣ ΚΟΑ Σωτήρης Αδάμου, Κάλλη Χατζηιωσήφ και οι Λειτουργοί ΚΟΑ Πάρις Αβρααμίδης, Αντιγόνη Τάμπα.

Ο Υπουργός Υγείας Μιχάλης Χατζηπαντέλας τόνισε πως «οι αθλητές μας δεν διακρίθηκαν στους Αγώνες μόνο με μετάλλια, αλλά κυρίως απέδειξαν ότι είναι νικητές της ζωής». Συνεχάρη «τον Πρόεδρο και τα μέλη του ΚΟΑ για την υποστήριξή τους στους Αγώνες και την προσφορά τους γενικότερα στη στήριξη της υγείας των αθλητών».

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης ανέφερε στον χαιρετισμό του: «Ο ΚΟΑ αναγνωρίζει τη σημασία της ισότιμης συμμετοχής όλων των πολιτών σε φυσικές δραστηριότητες και στον αθλητισμό και το δικαίωμα όλων των ατόμων να απολαμβάνουν τις βασικές θεμελιώδεις ελευθερίες που προσφέρονται μέσα από τον αθλητισμό, χωρίς καμία διάκριση. Ο Οργανισμός υλοποιεί Σχεδιασμούς στήριξης των Ομοσπονδιών εκείνων που καλλιεργούν αθλήματα για τα άτομα με αναπηρία». Κάλεσε, δε, όλο τον κόσμο να στηρίξει την προσπάθεια που γίνεται για να αυξηθεί ο αριθμός των δοτών οργάνων στην Κύπρο, αφού ο αριθμός αυτός βρίσκεται σε χαμηλά πλαίσια.